સોમવારે વધુ એક ઉંટવૈદ સામે પોલીસમાં ફરિયાદ નોંધાઇ અટક કરવામાં આવી હતી. નવસારી જિલ્લા પોલીસનાં સ્પેશ્યલ ઓપરેશન ગ્રુપ (એસઓજી) ને વિજલપોર પોલીસ ચોકીની સામે શિવમ ક્લીનીક નામે બોગસ દવાખાનું ચાલતું હોવાની બાતમી મળી હતી. બાતમીનાં આધારે એસઓજીએ વિજલપોરનાં અર્બન હેલ્થ ઓફિસર ડો.રાહુલ પટેલની સાથે ચેકિંગ કર્યુ હતું. ચેકીંગ દરમિયાન ત્યાં શંકર કાનાઇ વિશ્વાસ નામનો મૂળત: બંગાળી શખ્શ તબીબી પ્રેક્ટીશ કરતો જણાયો હતો. તેની પાસે ગુજરાત મેડીકલ કાઉન્સીલનાં રજીસ્ટ્રેશનનું પ્રમાણપત્ર કે પ્રમાણીત ડીગ્રી મળી આવેલ ન હતું છતાં તે ડોક્ટર તરીકેની પ્રેક્ટીશ કરતો જણાયો હતો. જેથી તેની પાસેથી ડોક્ટરી પ્રેક્ટીશના સાધનો,દવાઓ મળી કુલ 75150 રૂપિયાનો મુદ્દામાલ કબજે કરવામાં આવ્યો હતો. આ બોગસ ડોક્ટર વિરૂદ્ધ ડો.રાહુલ પટેલે વિજલપોર પોલીસ મથકમાં ધી ગુજરાત મેડીકલ પ્રેક્ટીશ એક્ટ 1963 ની કલમ 30,35 મુજબ ફરિયાદ આપી હતી. ઝડપાયેલ શંકર કાનાઇ વિશ્વાસ આજથી ચાર મહિના અગાઉ તા.12.7.2018 નાં રોજ પણ ગેરકાયદે તબીબી પ્રેક્ટીશનાં ગુનામાં પકડાયો હતો. અગાઉ પકડાયા બાદ પૂન: આ બોગસ ડોક્ટરે પ્રેક્ટીશ શરૂ કરી દીધી હતી.